Ziua Victoriei Revoluției Române și a Libertății. Klaus Iohannis: "Nimeni, niciodată, nu trebuie să uite că, pentru idealurile lor, românii s-au aşezat în faţa tancurilor".
Klaus Iohannis a transmis un mesaj cu prilejul Zilei Victoriei Revoluţiei Române şi a Libertăţii. Ziua Victoriei Revoluţiei Române şi a Libertăţii este comemorată, an de an, pe 22 decembrie. "În urmă cu 31 de ani, românii au aşezat piatra de temelie a României democratice de astăzi".
"În urmă cu 31 de ani, românii au aşezat piatra de temelie a României democratice şi nimeni, niciodată, nu trebuie să uite că, pentru idealurile lor, românii s-au aşezat în faţa tancurilor", afirmă Klaus Iohannis în mesajul transmis cu prilejul Zilei Victoriei Revoluţiei Române şi a Libertăţii."În urmă cu 31 de ani, românii au aşezat piatra de temelie a României democratice de astăzi. Ei au transformat revolta, durerea şi teroarea, acumulate în decenii de tiranie, în forţa motrice a Revoluţiei anticomuniste. Prin jertfa de sânge din Decembrie 1989, au pus capăt unui regim ilegitim şi criminal, iar curajul şi determinarea semenilor noştri ne-au redat nouă libertatea şi demnitatea. Nimeni, niciodată, nu trebuie să uite că, pentru idealurile lor, românii s-au aşezat în faţa tancurilor. Şi de atunci, pentru totdeauna, 22 Decembrie este ziua Victoriei Revoluţiei Române, pe care toate generaţiile trebuie să o păstreze vie în memorie şi să o onoreze cum se cuvine", transmite Klaus Iohannis.Şeful statului apreciază că pentru libertate şi democraţie, a fost plătit, "în acele ceasuri de durere şi revoltă, cel mai scump preţ"."45 de ani de crime şi cruzimi împotriva românilor, ani care au rupt legătura firească cu familia democraţiilor europene, s-au sfârşit printr-un alt şir de abuzuri. Gloanţele şi barbarismul autorităţilor vremii au curmat vieţi şi au distrus destine. Astăzi, în calitate de Preşedinte al României, mă înclin în faţa sacrificiului suprem din Decembrie 1989, onorând memoria victimelor prin apărarea fermă a valorilor şi principiilor democratice.Respectul şi recunoştinţa se îndreaptă nu doar către eroii acelor zile, ci şi către urmaşii lor, care poartă în suflete răni adânci. Durerea incomensurabilă a pierderii persoanelor dragi a fost dublată, în toţi aceşti ani care au trecut de la Revoluţie, de infama incapacitate a statului de a-i trage la răspundere pe cei vinovaţi pentru represiunea sângeroasă. Sănătatea unei societăţi depinde, într-o foarte mare măsură, de modul în care lecţiile trecutului sunt învăţate şi asumate. Tocmai de aceea, nu voi înceta să lupt pentru redarea adevărului şi înfăptuirea dreptăţii pe care o aşteptăm de prea mulţi ani. Justiţia trebuie să-şi facă datoria! Orice întârziere va transforma această ruşinoasă restanţă într-un grav atentat la adresa democraţiei noastre", adaugă Iohannis.El mai afirmă că, dincolo de neîmplinirile postdecembriste, Revoluţia Română va continua să inspire convingeri, să anime generaţii."Eroii din Decembrie 1989 au aspirat la o Românie democratică, deplin ataşată valorilor euro-atlantice, în care fiecare român este ascultat şi protejat. Prin apărarea drepturilor şi libertăţilor fundamentale, a pluralismului, a dreptului de a alege, promovând meritocraţia, întărind statul de drept, protejând drepturile minorităţilor, noi onorăm, de fapt, memoria victimelor Revoluţiei Române şi sacrificiul acestora. Să păstrăm vie memoria victimelor Revoluţiei Române şi să protejăm idealurile câştigate cu preţul sângelui", conchide preşedintele Iohannis.